text: Tres punyalades en una nit de festa a Porto Cristo
  08 maig 2021 08:58
  L'agressor escapà per les teulades i patis d'unes cases, fins que va ser detingut per la Policia Local acusat de l'atac
  J.J. | 20 maig 2011
  Un individu de 31 anys d'edat i les sigles del qual són J.A.P.S. ha estat detingut per la Policia, acusat d'apunyalar tres pics un altre home durant una nit de festa a Porto Cristo.
  L'intent d'homicidi va tenir lloc dimecres de matinada. Dos homes de nacionalitat espanyola començaren a discutir en el transcurs d'una celebració. Dels insults varen passar a les mans i un dels dos va esgrimir un ganivet de grans dimensions i el clavà tres vegades a l'altre, dues als costats i l'altra al pit.
  La víctima quedà estirada en terra, en estat greu i sagnant molt. La Unitat Territorial de Costes (UTC) de la Policia Local de Porto Cristo, com també la Unitat Central de Manacor (UCM), posaren en marxa un gran dispositiu per cercar l'agressor.
  El primer que feren els agents fou identificar el sospitós i el seu domicili va ser sotmès a una estreta vigilància. J.A.P.S. va ser localitzat amagat a la teulada de ca seva, però quan els funcionaris li manaren que s'aturàs, emprengué una perillosa fugida pels terrats i patis veïns. El setge sobre el sospitós s'anà tancant i, al final, els policies varen aconseguir detenir-lo i dur-lo a la presó.